pythainlp/thailaw-v1.0 huggingface dataset:
ประกาศกระทรวงมหาดไทย

เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ

(ตามมติคณะรัฐมนตรี เมื่อวันที่ 3 พฤศจิกายน พ.ศ. 2552)

----------------------------------------------------

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติคณะรัฐมนตรี เมื่อวันที่ 3 พฤศจิกายน พ.ศ. 2552 ออกประกาศไว้ ดังต่อไปนี้


ข้อ ๑ คนต่างด้าวที่จะขอรับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้ หมายถึงคนต่างด้าวที่มีอายุไม่เกิน 15 ปีซึ่งเป็นบุตรของคนต่างด้าวหลบหนีเข้าเมืองสัญชาติพม่า ลาว และกัมพูชา ที่ได้รับอนุญาตให้เข้ามาอยู่ในราชอาณาจักรเป็นการชั่วคราวเพื่อรอการส่งกลับซึ่งได้จัดทําทะเบียนประวัติหรือบัตรประจําตัวตามกฎหมายว่าด้วยการทะเบียนราษฎร และได้รับอนุญาตให้ทํางานตามกฎหมายว่าด้วยการทํางานของคนต่างด้าว ตามประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ (ตามมติคณะรัฐมนตรี เมื่อวันที่ 26 พฤษภาคม พ.ศ. 2552) ลงวันที่ 30 มิถุนายน พ.ศ. 2552 และประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ ตามมติคณะรัฐมนตรีเมื่อวันที่ 26 พฤษภาคม พ.ศ. 2552 (ฉบับที่ 2) ลงวันที่ 30 กรกฎาคม พ.ศ. 2552

          คนต่างด้าวหลบหนีเข้าเมืองสัญชาติพม่า ลาว และกัมพูชา กลุ่มอื่นซึ่งได้มีมติคณะรัฐมนตรีมติสภาความมั่นคงแห่งชาติ หรือคําสั่งของกระทรวงมหาดไทย กําหนดแนวทางปฏิบัติเป็นการเฉพาะไม่อยู่ในข่ายอนุญาตตามประกาศนี้


ข้อ ๒ ให้คนต่างด้าวตามข้อ 1 ไปรายงานตัวต่อนายทะเบียนอําเภอหรือนายทะเบียนท้องถิ่น ณ ท้องที่ ที่บิดาหรือมารดาของคนต่างด้าวมีทะเบียนประวัติ ในระยะเวลาระหว่างวันที่ 20 พฤศจิกายน พ.ศ. 2552 ถึงวันที่ 18 ธันวาคม พ.ศ. 2552 เพื่อจัดทําทะเบียนประวัติและบัตรประจําตัวตามกฎหมายว่าด้วยการทะเบียนราษฎร ตามเงื่อนไข และวิธีการ ที่ผู้อํานวยการทะเบียนกลางกรมการปกครองกําหนด


ข้อ ๓ มิให้นํามาตรา 54 แห่งพระราชบัญญัติคนเข้าเมือง พ.ศ. 2522 มาใช้บังคับแก่คนต่างด้าวตามข้อ 1 ที่ได้ดําเนินการตามหลักเกณฑ์ตามข้อ 2 แห่งประกาศนี้แล้ว ซึ่งได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ ตามระยะเวลาที่บิดาหรือมารดาของคนต่างด้าวดังกล่าวได้รับอนุญาตให้ทํางาน


ข้อ ๔ การสิ้นผลการอนุญาตให้อยู่ในราชอาณาจักรเป็นการชั่วคราว การขออนุญาตออกนอกเขตจังหวัดที่ได้จัดทําทะเบียนประวัติ ให้เป็นไปตามเงื่อนไขตามประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ (ตามมติคณะรัฐมนตรี เมื่อวันที่ 26 พฤษภาคม พ.ศ. 2552) ลงวันที่ 30 มิถุนายน พ.ศ. 2552 และประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ ตามมติคณะรัฐมนตรี เมื่อวันที่ 26 พฤษภาคม พ.ศ. 2552 (ฉบับที่ 2) ลงวันที่ 30 กรกฎาคม พ.ศ. 2552 ที่ใช้บังคับกับบิดาหรือมารดาของคนต่างด้าว

          ทั้งนี้ ตั้งแต่วันที่ 20 พฤศจิกายน พ.ศ. 2552


ผู้มีอํานาจลงนาม - ประกาศ ณ วันที่ 20 พฤศจิกายน พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดด่านสะพานมิตรภาพไทย - ลาว จังหวัดหนองคาย เป็นการชั่วคราว

------------------------------------------------

          ตามประกาศกระทรวงมหาดไทย ลงวันที่ 10 ตุลาคม 2544 กําหนดเวลาเปิดจุดผ่านแดนถาวรด่านสะพานมิตรภาพไทย - ลาว บริเวณบ้านเหล่าจอมมณี หมู่ 6 ตําบลมีชัย อําเภอเมืองหนองคาย - บ้านดงพูสี เมืองหาดทรายฟอง กําแพงนครเวียงจันทน์ ระหว่างเวลา 06.00 - 22.00 น. นั้น

          ด้วยสภาความมั่นคงแห่งชาติ มีมติเมื่อวันที่ 3 ธันวาคม 2552 ให้การดําเนินการร่วมมือทวิภาคีไทยกับลาว ในการส่งผู้ลักลอบเข้าเมืองชาวม้งลาวที่พื้นที่ควบคุมชั่วคราวบ้านห้วยน้ําขาว อําเภอเขาค้อ จังหวัดเพชรบูรณ์ และสถานที่กักตัวของสํานักงานจังหวัดหนองคาย จํานวนประมาณ 4,000 คน กลับสาธารณรัฐประชาธิปไตยประชาชนลาว

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยประกาศขยายเวลาเปิดจุดผ่านแดนถาวรด่านสะพานมิตรภาพไทย - ลาว เป็นการชั่วคราว จากเวลา 06.00 - 22.00 น. เป็นเวลาตลอด 24 ชั่วโมง เฉพาะเพื่ออํานวยความสะดวกในการดําเนินการส่งกลับชาวม้งลาวข้างต้น เท่านั้น

          ทั้งนี้ ตั้งแต่วันที่ 25 ธันวาคม 2552 - 1 มกราคม 2553


ผู้มีอํานาจลงนาม - ประกาศ ณ วันที่ 25 ธันวาคม พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนชั่วคราวเพื่อก่อสร้างสะพานหนองเอี่ยน - สตึงบท

----------------------------------------------------

          ด้วยรัฐบาลแห่งราชอาณาจักรไทยและรัฐบาลแห่งราชอาณาจักรกัมพูชาได้ทําความตกลงว่าด้วยการก่อสร้างสะพานหนองเอี่ยน - สตึงบท เพื่ออํานวยความสะดวกในการก่อสร้างสะพานหนองเอี่ยน - สตึงบท ให้สามารถดําเนินการไปด้วยความเรียบร้อย และให้การปฏิบัติเป็นไปโดยถูกต้องตามกฎหมายและระเบียบของทางราชการ

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 นายกรัฐมนตรี และรัฐมนตรีว่าการกระทรวงมหาดไทย จึงประกาศเปิดจุดผ่านแดนชั่วคราวเพื่อก่อสร้างสะพานหนองเอี่ยน – สตึงบท ระหว่างบ้านหนองเอี่ยน ตําบลท่าข้าม อําเภออรัญประเทศ จังหวัดสระแก้ว ราชอาณาจักรไทย กับ สตึงบท เมืองปอยเปต จังหวัดบันเตียเมียนเจย ราชอาณาจักรกัมพูชา สําหรับให้บุคคล และพาหนะที่เกี่ยวข้องผ่านเข้า - ออก เขตก่อสร้างสะพานหนองเอี่ยน - สตึงบท ตามข้อกําหนดว่าด้วยเขตก่อสร้างสําหรับโครงการก่อสร้างสะพานหนองเอี่ยน - สตึงบท ฉบับลงวันที่ 23 มิถุนายน พ.ศ. 2560 แต่ไม่รวมถึงการสัญจรไป - มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างสะพาน  ทั้งนี้ การกําหนดพื้นที่เขตก่อสร้างและพิธีการต่าง ๆ ที่เกี่ยวข้องในการผ่านเข้า - ออกเขตก่อสร้างให้เป็นไปตามข้อกําหนดดังกล่าว และเมื่อการก่อสร้างสะพานแล้วเสร็จให้ประกาศนี้สิ้นผลการใช้บังคับ

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 29 ตุลาคม พ.ศ. 2560

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรบริเวณสะพานข้ามแม่น้ําสาย

อําเภอแม่สาย จังหวัดเชียงราย เป็นการชั่วคราว

---------------------------------------------------------------

          ตามประกาศกระทรวงมหาดไทย เรื่อง การเปิดจุดผ่านแดนถาวรด้าน จังหวัดเชียงราย ตากและระนอง ลงวันที่ 11 สิงหาคม พ.ศ. 2540 กําหนดให้เปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย ตรงข้ามเมืองท่าขี้เหล็ก สหภาพพม่า ตั้งแต่เวลา 06.30 น. - 18.30 น. ของทุกวัน นั้น

          ด้วยจังหวัดเชียงราย ได้ขอให้พิจารณาขยายเวลาเปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย เพื่อจัดงาน “ส่งท้ายปีเก่าต้อนรับปีใหม่ 2 แผ่นดิน (Count Down Maesai - Thachilek 2010)” ซึ่งกระทรวงมหาดไทยเห็นว่าเป็นการเชื่อมความสัมพันธ์อันดีระหว่างประชาชนในพื้นที่ของทั้งสองประเทศ

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยประกาศขยายเวลาเปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย ตรงข้ามเมืองท่าขี้เหล็ก สหภาพพม่า เป็นการชั่วคราว ตั้งแต่เวลา 18.30 น. ของวันที่ 31 ธันวาคม พ.ศ. 2552 ถึงเวลา 01.30 น. ของวันที่ 1 มกราคม พ.ศ. 2553

          ทั้งนี้ ตั้งแต่วันที่ 31 ธันวาคม พ.ศ. 2552 ถึงวันที่ 1 มกราคม พ.ศ. 2553


ผู้มีอํานาจลงนาม - ประกาศ ณ วันที่ 24 ธันวาคม พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร

ประจําปี พ.ศ. 2552

----------------------------------------------------------------

          โดยที่รัฐมนตรีว่าการกระทรวงมหาดไทย โดยอนุมัติของคณะรัฐมนตรี เห็นควรกําหนดให้คนต่างด้าวทั้งที่มีสัญชาติและไร้สัญชาติ เข้ามามีถิ่นที่อยู่ในราชอาณาจักร ประจําปี พ.ศ. 2552 ได้ ตามจํานวนที่กําหนดไว้ในประกาศนี้

          อาศัยอํานาจตามความในมาตรา 40 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย โดยอนุมัติของคณะรัฐมนตรี จึงประกาศกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. 2552 ไว้ ดังต่อไปนี้


ข้อ ๑ หนึ่งร้อยคน สําหรับคนต่างด้าวที่มีสัญชาติของแต่ละประเทศ

          บรรดาอาณานิคมของประเทศหนึ่งรวมกันหรือแต่ละอาณาจักรซึ่งมีการปกครองตนเองให้ถือเป็นประเทศหนึ่ง


ข้อ ๒ ห้าสิบคน สําหรับคนต่างด้าวไร้สัญชาติ


ผู้มีอํานาจลงนาม - ประกาศ ณ วันที่ 16 กันยายน พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนชั่วคราวเพื่อดําเนินการ

ตามโครงการก่อสร้างสะพานมิตรภาพ 3 ระหว่างนครพนม - คําม่วน

--------------------------------------------------------

          ด้วยรัฐบาลแห่งราชอาณาจักรไทย และรัฐบาลแห่งสาธารณรัฐประชาธิปไตยประชาชนลาวได้ทําความตกลงว่าด้วยการก่อสร้างสะพานมิตรภาพ 3 ระหว่างนครพนม - คําม่วน โดยมีกําหนดแล้วเสร็จภายในปี 2554 เพื่ออํานวยความสะดวกในการก่อสร้างสะพานมิตรภาพฯ ดังกล่าวให้สามารถดําเนินการไปด้วยความเรียบร้อย และให้การปฏิบัติเป็นไปโดยถูกต้องตามกฎหมายและระเบียบของทางราชการ

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนชั่วคราวเพื่อการก่อสร้างสะพานมิตรภาพข้ามแม่น้ําโขง แห่งที่ 3 ที่บริเวณบ้านห้อม ตําบลอาจสามารถ อําเภอเมืองนครพนม จังหวัดนครพนม ตรงข้ามกับบ้านเวินใต้ เมืองท่าแขก แขวงคําม่วน สําหรับให้บุคคล เจ้าหน้าที่ เครื่องจักร วัสดุอุปกรณ์ รวมทั้ง พาหนะที่เกี่ยวข้องผ่านเข้า - ออกเขตก่อสร้างสะพานมิตรภาพฯ ดังกล่าว แต่ไม่รวมถึงการสัญจรไป - มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างสะพาน ทั้งนี้ การกําหนดพื้นที่เขตก่อสร้าง และพิธีการต่าง ๆ ที่เกี่ยวข้องในการผ่านเข้า - ออกเขตก่อสร้าง (Construction Zone) ให้เป็นไปตามข้อกําหนดว่าด้วยเขตก่อสร้าง (Construction Zone) สําหรับโครงการก่อสร้างสะพานมิตรภาพ 3 ระหว่างนครพนม - คําม่วน ฉบับลงวันที่ 9 กรกฎาคม 2552

          ให้ส่วนราชการที่เกี่ยวข้องเข้มงวดกวดขันเรื่องการลักลอบค้ายาเสพติด อาวุธสงครามและสิ่งผิดกฎหมายอื่น ๆ รวมทั้งควบคุมดูแลการปฏิบัติงานในการก่อสร้างสะพานมิตรภาพข้ามแม่น้ําโขงแห่งที่ 3 ให้เป็นไปตามกฎหมายและระเบียบที่เกี่ยวข้องด้วย เมื่อการก่อสร้างสะพานแล้วเสร็จให้ปิดจุดผ่านแดนชั่วคราวนี้ทันที

          ทั้งนี้ ตั้งแต่บัดนี้ เป็นต้นไป


ผู้มีอํานาจลงนาม - ประกาศ ณ วันที่ 29 กรกฎาคม พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การยกเว้นค่าธรรมเนียมการตรวจลงตราประเภทนักท่องเที่ยวแก่คนต่างด้าวเป็นการชั่วคราว

---------------------------------------------------

          ตามที่รัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่ 20 มกราคม 2552 ได้ออกประกาศกระทรวงมหาดไทย เรื่อง การยกเว้นค่าธรรมเนียมการตรวจลงตราประเภทนักท่องเที่ยวแก่คนต่างด้าวเป็นการชั่วคราว ลงวันที่ 19 กุมภาพันธ์ 2552 ให้ยกเว้นค่าธรรมเนียมการตรวจลงตราประเภทนักท่องเที่ยวให้แก่คนต่างด้าวซึ่งประสงค์จะเข้ามาในราชอาณาจักรเพื่อการท่องเที่ยวมีกําหนดเวลาไม่เกินสามเดือน ซึ่งได้ครบกําหนดเวลาไปแล้ว นั้น

          บัดนี้คณะรัฐมนตรีได้มีมติเมื่อวันที่ 21 เมษายน 2552 อนุมัติหลักการมาตรการเร่งด่วนเป็นกรณีพิเศษเฉพาะเรื่องเพื่อฟื้นฟูวิกฤตการท่องเที่ยวและสร้างรายได้เข้าประเทศ โดยเห็นชอบให้ขยายระยะเวลาในการยกเว้นค่าธรรมเนียมการตรวจลงตราประเภทนักท่องเที่ยว ประกอบกับมีมติคณะรัฐมนตรีเมื่อวันที่ 3 มิถุนายน 2552 เร่งรัดให้กระทรวงมหาดไทยดําเนินการออกประกาศ ยกเว้นค่าธรรมเนียมการตรวจลงตราประเภทนักท่องเที่ยวแก่คนต่างด้าวเป็นการชั่วคราว โดยให้ขยายระยะเวลาการดําเนินมาตรการตามมติคณะรัฐมนตรีเมื่อวันที่ 20 มกราคม 2552 ออกไป 1 รอบปี นับแต่วันที่ประกาศกระทรวงมหาดไทยดังกล่าวมีผลใช้บังคับ

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรีดังกล่าวจึงออกประกาศไว้ ดังต่อไปนี้


ข้อ ๑ ให้คนต่างด้าวจําพวกซึ่งประสงค์จะเข้ามาในราชอาณาจักรเพื่อการท่องเที่ยว ได้รับการยกเว้นค่าธรรมเนียมการตรวจลงตราประเภทนักท่องเที่ยว


ข้อ ๒ ประกาศนี้ให้ใช้บังคับเมื่อพ้นกําหนดสามวันนับแต่วันประกาศในราชกิจจานุเบกษาเป็นต้นไปถึงวันที่ 4 มีนาคม 2553


ผู้มีอํานาจลงนาม - ประกาศ ณ วันที่ 18 มิถุนายน พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรบ้านหาดเล็ก อําเภอคลองใหญ่ จังหวัดตราด

------------------------------------------------------

          ตามประกาศกระทรวงมหาดไทย เรื่อง การขยายเวลาเปิดจุดผ่านแดนถาวรด้านจังหวัดสระแก้ว จังหวัดตราด และจังหวัดสุรินทร์ ลงวันที่ 29 ตุลาคม พ.ศ. 2546 กําหนดให้เปิดจุดผ่านแดนถาวรบ้านหาดเล็ก อําเภอคลองใหญ่ จังหวัดตราด ตรงข้ามกับบ้านจามเยี่ยม อําเภอมณฑลสีมา จังหวัดเกาะกง ระหว่างเวลา 07.00 น. - 20.00 น. ของทุกวัน นั้น

          ด้วยจังหวัดตราดร่วมกับเทศบาลตําบลหาดเล็ก ได้กําหนดจัดงานประจําปีวัดเกษมสีมาราม (วัดหาดเล็ก) หมู่ที่ 4 ตําบลหาดเล็ก อําเภอคลองใหญ่ จังหวัดตราด ระหว่างวันที่ 12 - 16 เมษายน 2552 เพื่ออํานวยความสะดวกให้แก่ประชาชนกัมพูชาที่เดินทางเข้ามาเที่ยวชมงาน อันเป็นการส่งเสริมการท่องเที่ยวของจังหวัดตราด ตลอดจนเป็นการสร้างความสัมพันธ์ และวัฒนธรรมกับประเทศเพื่อนบ้าน โดยเฉพาะในระดับท้องถิ่น

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ให้ขยายเวลาเปิดจุดผ่านแดนถาวรบ้านหาดเล็ก อําเภอคลองใหญ่ จังหวัดตราด เป็นเวลา 5 วัน โดยกําหนดแนวทางปฏิบัติ ดังนี้


ข้อ ๑ ขยายเวลาเปิดจุดผ่านแดนถาวรบ้านหาดเล็ก ตําบลหาดเล็ก อําเภอคลองใหญ่ จังหวัดตราด ตรงข้ามกับบ้านจามเยี่ยม อําเภอมณฑลสีมา จังหวัดเกาะกง ระหว่างวันที่ 12 - 16 เมษายน พ.ศ. 2552 จากเวลา 07.00 น. - 20.00 น. เป็นเวลา 07.00 น. - 24.00 น.


ข้อ ๒ ในช่วงเวลา 20.00 น. - 24.00 น. ให้อนุญาตเฉพาะประชาชนกัมพูชาเดินทางผ่านเข้า - ออก สําหรับประชาชนไทยให้เดินทางผ่านเข้า - ออก เฉพาะในช่วงเวลาที่เปิดปกติ (เวลา 07.00 น. - 20.00 น.) เท่านั้น


ข้อ ๓ ให้จังหวัดตราดเพิ่มมาตรการตรวจตราการเข้า - ออก ให้เป็นไปตามความตกลงว่าด้วยการสัญจรข้ามแดนระหว่างไทย - กัมพูชา เมื่อวันที่ 21 มิถุนายน พ.ศ. 2540 ตลอดจนจัดให้มีมาตรการปฏิบัติเป็นพิเศษในการควบคุมความสงบเรียบร้อยบริเวณพื้นที่จัดงาน รวมทั้งป้องกันการลักลอบนําเข้ายาเสพติด การป้องกันมิให้ประชาชนไทยเดินทางออกไปเล่นการพนันตามแนวชายแดนและป้องกันการหลบหนีเข้ามาในราชอาณาจักรไทยโดยผิดกฎหมายของประชาชนกัมพูชา

          ทั้งนี้ ตั้งแต่วันที่ 12 - 16 เมษายน พ.ศ. 2552


ผู้มีอํานาจลงนาม - ประกาศ ณ วันที่ 31 มีนาคม พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาการเปิดด่านพรมแดนไทย - มาเลเซีย

----------------------------------------------------------

          ตามประกาศกระทรวงมหาดไทย ลงวันที่ 24 มกราคม 2536 เรื่อง การขยายเวลาการเปิดด่านพรมแดนไทย - มาเลเซีย กําหนดเวลาการเปิดด่านพรมแดนไทย - มาเลเซีย ด้านอําเภอเบตง จังหวัดยะลา นั้น

          เพื่อเป็นการส่งเสริมความสัมพันธ์อันดีระหว่างประเทศไทยกับประเทศมาเลเซีย และเพื่ออํานวยความสะดวกในการคมนาคมขนส่ง การค้า และการท่องเที่ยวระหว่างกัน ตามผลการประชุมคณะกรรมการชายแดนทั่วไปไทย - มาเลเซีย ครั้งที่ 48 ระหว่างวันที่ 12 - 16 กรกฎาคม 2551 ณ กรุงเทพมหานคร เกี่ยวกับการขยายเวลาเปิดด่านตรวจคนเข้าเมืองเบตง อําเภอเบตง จังหวัดยะลา ตรงข้ามกับด่านเปิงกาลันฮูลู รัฐเประ ประเทศมาเลเซีย

          อาศัยอํานาจตามความในมาตรา 11 มาตรา 18 มาตรา 23 และมาตรา 24 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยจึงขยายเวลาการเปิดด่านพรมแดนไทย - มาเลเซีย ณ ช่องทางอนุญาตของด่านตรวจคนเข้าเมืองเบตง อําเภอเบตง จังหวัดยะลา เพื่อให้บุคคลและยานพาหนะเดินทางเข้ามาในหรือออกไปนอกราชอาณาจักร จากระหว่างเวลา 05.00 น. - 18.00 น. เป็นระหว่างเวลา 05.00 น. - 22.00 น. (06.00 - 23.00 น. เวลามาเลเซีย)

          ทั้งนี้ ตั้งแต่วันที่ 6 กุมภาพันธ์ 2552 เป็นต้นไป


ผู้มีอํานาจลงนาม - ประกาศ ณ วันที่ 4 กุมภาพันธ์ พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร

ประจําปี พ.ศ. 2551

----------------------------------------------------

          โดยที่รัฐมนตรีว่าการกระทรวงมหาดไทย โดยอนุมัติของคณะรัฐมนตรี เห็นควรกําหนดให้คนต่างด้าวทั้งที่มีสัญชาติและไร้สัญชาติ เข้ามามีถิ่นที่อยู่ในราชอาณาจักร ประจําปี พ.ศ. 2551 ได้ตามจํานวนที่กําหนดไว้ในประกาศนี้

          อาศัยอํานาจตามความในมาตรา 40 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรี จึงประกาศกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. 2551 ไว้ดังต่อไปนี้


ข้อ ๑ หนึ่งร้อยคน สําหรับคนต่างด้าวที่มีสัญชาติของแต่ละประเทศ

          บรรดาอาณานิคมของประเทศหนึ่งรวมกันหรือแต่ละอาณาจักรซึ่งมีการปกครองตนเองให้ถือเป็นประเทศหนึ่ง


ข้อ ๒ ห้าสิบคน สําหรับคนต่างด้าวไร้สัญชาติ


ผู้มีอํานาจลงนาม - ประกาศ ณ วันที่ 9 ธันวาคม พ.ศ. 2551

 

พลตํารวจเอก โกวิท  วัฒนะ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรสะพานข้ามแม่น้ําโก - ลก อําเภอแว้ง จังหวัดนราธิวาส

------------------------------------------------------

          ด้วยรัฐบาลแห่งราชอาณาจักรไทยกับรัฐบาลแห่งประเทศมาเลเซียได้ลงนามความตกลงว่าด้วยการก่อสร้างสะพานข้ามแม่น้ําโก - ลก ที่บ้านบูเก๊ะตา อําเภอแว้ง จังหวัดนราธิวาส ตรงข้ามบ้านบุเก๊ะบุหงา รัฐกลันตัน ประเทศมาเลเซีย เพื่อเสริมสร้างความสัมพันธ์อันดีระหว่างราชอาณาจักรไทยและประเทศมาเลเซีย และประโยชน์ในการสัญจรไปมาของประชาชนทั้งสองประเทศแล้ว ยังมีส่วนสําคัญในการพัฒนาเศรษฐกิจในพื้นที่ชายแดน รวมทั้งการเสริมสร้างความมั่นคงในการสกัดกั้นยาเสพติดอาวุธสงครามและสิ่งผิดกฎหมาย

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยจึงประกาศเปิดจุดผ่านแดนถาวรสะพานข้ามแม่น้ําโก - ลก ระหว่างบ้านบูเก๊ะตา อําเภอแว้ง จังหวัดนราธิวาส ตรงข้ามกับบ้านบุเก๊ะบุหงา รัฐกลันตัน ประเทศมาเลเซีย ระหว่างเวลา 05.00 น. - 18.00 น. ของทุกวัน และกําหนดที่ตั้งด่านตรวจคนเข้าเมืองตั้งอยู่ที่บ้านบูเก๊ะตา ตําบลโล๊ะจูด อําเภอแว้ง จังหวัดนราธิวาส โดยมีช่องทางอนุญาตให้บุคคลหรือพาหนะที่จะเข้ามาในหรือออกไปนอกราชอาณาจักรผ่านการตรวจของพนักงานเจ้าหน้าที่ตรวจคนเข้าเมืองตามเส้นทางคมนาคมทางบกจากพรมแดนถึงที่ตั้งด่านตรวจคนเข้าเมืองบูเก๊ะตา

          ทั้งนี้ ตั้งแต่วันที่ 1 พฤศจิกายน 2551 เป็นต้นไป


ผู้มีอํานาจลงนาม - ประกาศ ณ วันที่ 14 ตุลาคม พ.ศ. 2551

 

พลตํารวจเอก โกวิท  วัฒนะ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การยกเว้นค่าธรรมเนียมให้แก่ชาวมอแกนที่อพยพเข้ามาในราชอาณาจักร

--------------------------------------------------------------

          โดยที่คณะรัฐมนตรีได้มีมติเมื่อวันที่ 18 กันยายน พ.ศ. 2550 เห็นชอบให้สถานะคนต่างด้าวชาวมอแกนเข้าเมืองโดยชอบด้วยกฎหมาย ประเภทไร้สัญชาตินอกกําหนดคนต่างด้าว ตามมาตรา 17 แห่งพระราชบัญญัติคนเข้าเมือง พ.ศ. 2522

          อาศัยอํานาจตามความในมาตรา 17 และมาตรา 60 แห่งพระราชบัญญัติคนเข้าเมือง พ.ศ. 2522 ประกอบกับมาตรา 19 แห่งพระราชบัญญัติการทะเบียนคนต่างด้าว พ.ศ. 2493 รัฐมนตรีว่าการกระทรวงมหาดไทย จึงประกาศให้ชาวมอแกนที่อพยพเข้ามาในราชอาณาจักรและมีคุณสมบัติครบถ้วนตามหลักเกณฑ์ที่คณะรัฐมนตรีเห็นชอบ ได้รับการยกเว้นค่าธรรมเนียมคําขออนุญาตเพื่อมีถิ่นที่อยู่ ใบสําคัญถิ่นที่อยู่ และใบสําคัญถิ่นที่อยู่ในกรณีที่ผู้ขอใบสําคัญถิ่นที่อยู่เป็นคู่สมรสหรือบุตรที่ยังไม่บรรลุนิติภาวะของบุคคลกลุ่มนี้ ซึ่งได้รับอนุญาตให้เข้ามาอยู่ในราชอาณาจักร และขอรับหรือได้รับใบสําคัญถิ่นที่อยู่แล้ว ตามกฎกระทรวง ฉบับที่ 27 (พ.ศ. 2546) ออกตามความในพระราชบัญญัติคนเข้าเมือง พ.ศ. 2522 และยกเว้นค่าธรรมเนียมใบสําคัญประจําตัวคนต่างด้าวตามกฎกระทรวง ฉบับที่ 4 (พ.ศ. 2498) ออกตามความในพระราชบัญญัติการทะเบียนคนต่างด้าว พ.ศ. 2493 ในเขตท้องที่จังหวัดชายฝั่งทะเลอันดามันซึ่งเป็นพื้นที่ประสบภัยธรณีพิบัติ 6 จังหวัด ต่อไปนี้

          1. จังหวัดกระบี่

          2. จังหวัดตรัง

          3. จังหวัดพังงา

          4. จังหวัดภูเก็ต

          5. จังหวัดระนอง

          6. จังหวัดสตูล

          ทั้งนี้ ให้ใช้บังคับนับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 11 เมษายน พ.ศ. 2551

 

ร้อยตํารวจเอก เฉลิม  อยู่บํารุง

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรบ้านคลองลึก อําเภออรัญประเทศ จังหวัดสระแก้ว

-------------------------------------------------------------

          ตามประกาศกระทรวงมหาดไทย เรื่อง การขยายเวลาเปิดจุดผ่านแดนถาวรด้านจังหวัดสระแก้ว จังหวัดตราด และจังหวัดสุรินทร์ ลงวันที่ 29 ตุลาคม พ.ศ. 2546 กําหนดให้เปิดจุดผ่านแดนถาวรบ้านคลองลึก ตําบลท่าข้าม อําเภออรัญประเทศ จังหวัดสระแก้ว ตรงข้ามกับปอยเปต อําเภอโอโจรว จังหวัดบันเตียเมียนเจย ระหว่างเวลา 07.00 น. - 20.00 น. ของทุกวัน นั้น

          ด้วยจังหวัดสระแก้วร่วมกับอําเภออรัญประเทศ ได้จัดงานประจําปี “วันแคนตาลูป และของดีเมืองอรัญฯ 51” ในระหว่างวันที่ 6 - 15 เมษายน พ.ศ. 2551 เพื่อเป็นการอํานวยความสะดวกให้แก่ประชาชนกัมพูชาที่เดินทางเข้ามาเที่ยวชมงาน และเพื่อกระตุ้นเศรษฐกิจของ จังหวัดสระแก้วและเป็นการกระชับความสัมพันธ์ในระดับท้องถิ่น

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ให้ขยายเวลาเปิดจุดผ่านแดนถาวรบ้านคลองลึก ตําบลท่าข้าม อําเภออรัญประเทศ จังหวัดสระแก้ว เป็นเวลา 4 วัน โดยกําหนดแนวทางปฏิบัติ ดังนี้


ข้อ ๑ ขยายเวลาเปิดจุดผ่านแดนถาวรบ้านคลองลึก ตําบลท่าข้าม อําเภออรัญประเทศ จังหวัดสระแก้ว ตรงข้ามกับปอยเปต อําเภอโอโจรว จังหวัดบันเตียเมียนเจย ระหว่างวันที่ 12 - 15 เมษายน พ.ศ. 2551 จากเวลา 07.00 น. - 20.00 น. เป็นเวลา 07.00 น. - 24.00 น.


ข้อ ๒ ในช่วงเวลา 20.00 น. - 24.00 น. ให้อนุญาตเฉพาะประชาชนกัมพูชาเดินทางผ่านเข้า - ออก สําหรับประชาชนชาวไทยให้เดินทางผ่านเข้า - ออก เฉพาะในช่องเวลาที่เปิดปกติ (07.00 น. - 20.00 น.) เท่านั้น


ข้อ ๓ ให้จังหวัดเพิ่มมาตรการตรวจตราการเข้า - ออก ให้เป็นไปตามความตกลงว่าด้วยการสัญจรข้ามแดนระหว่างไทย - กัมพูชา เมื่อวันที่ 21 มิถุนายน พ.ศ. 2540 ตลอดจนให้มีมาตรการปฏิบัติเป็นพิเศษในการควบคุมความสงบเรียบร้อยบริเวณพื้นที่จัดงาน รวมทั้งป้องกันการลักลอบนําเข้ายาเสพติด การป้องกันมิให้ประชาชนไทยเดินทางออกไปเล่นการพนันตามแนวชายแดน และป้องกันการหลบหนีเข้ามาในราชอาณาจักรไทยโดยผิดกฎหมายของประชาชนกัมพูชา

          ทั้งนี้ ตั้งแต่วันที่ 12 - 15 เมษายน พ.ศ. 2551


ผู้มีอํานาจลงนาม - ประกาศ ณ วันที่ 10 เมษายน พ.ศ. 2551

 

ร้อยตํารวจเอก เฉลิม  อยู่บํารุง

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนชั่วคราวเพื่อก่อสร้างสะพานมิตรภาพไทย - เมียนมา

ข้ามแม่น้ําเมย แห่งที่ 2

------------------------------------------------------

          ด้วยรัฐบาลแห่งราชอาณาจักรไทยและรัฐบาลแห่งสาธารณรัฐแห่งสหภาพเมียนมาได้ทําความตกลงว่าด้วยการก่อสร้างสะพานมิตรภาพไทย - เมียนมา ข้ามแม่น้ําเมย แห่งที่ 2 เพื่ออํานวยความสะดวกในการก่อสร้างสะพานมิตรภาพไทย - เมียนมา ข้ามแม่น้ําเมย แห่งที่ 2 ให้สามารถดําเนินการไปด้วยความเรียบร้อย และให้การปฏิบัติเป็นไปโดยถูกต้องตามกฎหมายและระเบียบของทางราชการ

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 นายกรัฐมนตรีและรัฐมนตรีว่าการกระทรวงมหาดไทย จึงประกาศเปิดจุดผ่านแดนชั่วคราวเพื่อก่อสร้างสะพานมิตรภาพไทย - เมียนมา ข้ามแม่น้ําเมย แห่งที่ 2 ระหว่างบ้านวังตะเคียน ตําบลท่าสายลวด อําเภอแม่สอด จังหวัดตากราชอาณาจักรไทย กับบ้านเยปู หมู่ที่ 5 เมืองเมียวดี จังหวัดเมียวดี รัฐกะเหรี่ยง สาธารณรัฐแห่งสหภาพเมียนมา สําหรับให้บุคคล เจ้าหน้าที่ เครื่องจักร วัสดุอุปกรณ์ รวมทั้งพาหนะที่เกี่ยวข้องผ่านเข้า - ออกเขตก่อสร้างสะพานมิตรภาพไทย - เมียนมาข้ามแม่น้ําเมย แห่งที่ 2 แต่ไม่รวมถึงการสัญจรไป - มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างสะพาน  ทั้งนี้ การกําหนดพื้นที่เขตก่อสร้างและพิธีการต่าง ๆ ที่เกี่ยวข้องในการผ่านเข้า - ออกเขตก่อสร้างให้เป็นไปตามข้อกําหนดว่าด้วยเขตก่อสร้าง สําหรับโครงการก่อสร้างสะพานมิตรภาพไทย - เมียนมา ข้ามแม่น้ําเมย แห่งที่ 2 ฉบับลงวันที่ 1 กรกฎาคม พ.ศ. 2559 และเมื่อการก่อสร้างสะพานแล้วเสร็จให้ปิดจุดผ่านแดนชั่วคราวนี้ทันที

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 1 ธันวาคม พ.ศ. 2559

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย